Dodetal in ontploffings in Sri Lanka staan op 138 | Netwerk24
Die dodetal in die Paassondag-ontploffings by kerke en hotelle in Sri Lanka staan nou op 138, berig Al Jazeera.
Die weermag beskerm die St. Antonius-kerk in die hoofstad, Colombo. Dit was een van die plekke wat Sondagoggend onder ’n ontploffing deurgeloop het. Foto: Dinuka Liyanawatte, Reuters
Meer as 250 mense is beseer.
Die BBC berig daar was ontploffings in minstens drie Katolieke kerke Sondagoggend in Colombo, Negombo en Batticaloa. Die ontploffings het tydens Paasfees-kerkdienste gebeur.
Colombo, die hoofstad, en Negombo is in die weste van Sri Lanka en Batticaloa in die ooste van die land.
Drie luukse hotelle – Cinnamon Grand, Kingsbury en Shangri-La in die hartjie van Colombo – het ook deurgeloop.
’n Video van die plaaslike nuusagentskap Blunt Media wys op sosiale media hoe die St. Sebastiaan-kerk in Negombo ná die ontploffing lyk.
Die plafon is aan flarde en ruite het gebars.
Lees ook: Ontplofings tydens Paasnaweek-vieringe in SriLanka
Reuters berig die owerhede vrees toeriste kan onder die oorledenes wees.
Mangala Samaraweera, Sri Lankaanse minister van finansies, sê in ’n twiet die ontploffings was goed gekoördineer om anargie te bevorder. Hy moedig mense wat die demokrasie ondersteun aan om “met senuwees van staal saam te staan”.
Die land berei hom op ’n verkiesing voor.
BLASTS reported at Kotahena St. Anthony's Church,
#Kochchikade in COLOMBO, at the St. Sebastian's Church in #Katuwapitiya, Negombo#SrilankaBlast pic.twitter.com/SB823Kg3mh
Een van die slagoffers in Colombo, hoofstad van Sri Lanka. Foto: Derana TV via Reuters
Puin lê verstrooi ná een van die ontploffings in Sri Lanka waarin talle mense dood en beseer is. Foto: Derana TV via Reuters